बाक्सा, 1 जुन 2021: पुष्पा पाटकनि देहायाव गोब्राब जखम जानाय बेरामखौ फाहामथाइ होनायाव गोबां रांनि गोनांथि जादों । बाक्सा, कुमारिकाटा’ गोपीनाथपुर गामिनि हरि पाटकनि फिसाला पुष्पा पाटका थांनाय 28 मे सुख्रबारखालि दारांगामेला बेंकाव माबा मोनसे खामानिनि थाखाय ननिफ्राइ मटर साइकेल लानानै ओंखारलांदोंमोन । ननिफ्राइ ओंखारलांनानै मटर साइकेल जों थांबाय थानाय समावनो मेनका सा बागाननि थारनिंआव हरखाबै बोरमाजों जाब्रबथाइ जाहैयो । लोगो लोगो पुष्पा पाटकनि देहाया गोब्राबै जखम जायो । नखरनि सुबुंफोरा गोब्राबै जखम जानायखौ नुनानै सा गुवाहाटीयाव थानाय ‘नारायाना’ देहा फाहामसालिसिम लांनानै फाहामथायनि थाखाय थिसनहैयो । पुष्पा पाटक बिथांनि देहाया फाहामथाइ होदोंबाबो दासिम मोजांआव फैयाखै । बिथांनि गोब्राब जखम जानायखौ फाहामथाइ होनायाव गोबां रांनि खरसा जाबाय आरो दासिम गोबां रांखावरिनिबो गोनांथि जानानै दं । बिनिखाइनो पुष्पा पाटकनि बिफा हरि पाटका आसाम सरकार’ आरो बि. टि. आर. खुंथाइनिसिम खौरां बिजोंनि गेजेरजों रांनि मदद बिदों । हरि पाटकजों लोगोसे गामिनि आफादगिरि बिथांआबो पुष्पा पाटकनि गोब्राबै जखम जानायखौ फाहामथाइ होनायाव रांखावरि जेंना जानायखौ हेफाजाब होनो थाखाय खौरां बिजोंनि गेजेरजों फोरमायदों ।